Ida Berntsen

Ida Berntsen (født 8. desember 1970) er en norsk forlegger. Hun er (per 2023) seksjonsleder for besøk og formidling på Stortinget.

Bakgrunn
Ida Berntsen er datter av sangeren Anne-Lise Berntsen (1943–2012) og arkitekten Øyvind Gunnarsjaa (1942–).

Yrkesliv 
På 1990-tallet arbeidet hun i NRK Radio, blant annet som produsent og programleder i P2, og som programleder i P1s Reiseradioen.

I 1997 ble hun ansatt i Cappelen Damm.

Sommeren 2006 var hun gjestende debattredaktør i Dagbladet.

Fra 2000 til 2014 var hun forlagssjef for dokumentarlitteratur i Cappelen Damm. Fra 2010 til 2013 var hun også forlagssjef for faktabøker og kart. Hun har vært forlegger for forfattere som Haakon Lie, Kåre Willoch, Jonas Gahr Støre, Erna Solberg, Kristin Halvorsen, Carl I. Hagen og Gerd-Liv Valla. Av litterære sakprosaforfattere har hun blant andre utgitt Tore Rem, Hans Olav Lahlum, Torbjørn Færøvik, Tor Bomann-Larsen, Åsne Seierstad og Aage Borchgrevink, og utenlandske forfattere som Peter Englund, Simon Sebag Montefiore, Antony Beevor, Anne Applebaum, Ayaan Hirsi Ali, Flemming Rose og Tariq Ramadan.

I perioden 2016–2020 arbeidet hun som avdelingsdirektør for kulturformidling og informasjon ved Nasjonalbiblioteket. Der hadde hun har ansvar for utstillinger, publikumsarrangementer, podkaster og redaksjonell formidling på nett, bok- og filmutgivelser.

Verv 
Fra 2006 til 2010 var hun styreleder i stiftelsen Den norske Bokprisen (Brageprisen), og i perioden 2006–2008 var hun styremedlem i Den norske Burmakomité.
Fra 2008 til 2010 var hun styreleder i Språkrådet.

Fra 2015 til 2019 var hun medlem av og senere leder for Kulturrådets utvalg for innkjøp av ny norsk sakprosa. I 2016 deltok Berntsen i Arbeiderpartiets demokrati- og medieutvalg.

Referanser

Eksterne lenker
 «I grenseland». Artikkel i Prosa, februar 2008
 «Sjelløs og viljesterk». Intervju i Morgenbladet, juli 2008
 Styreleder Ida Berntsen deler ut Språkprisen, november 2009
 Forlegger Ida Berntsen intervjuer den colombianske politikeren og forfatteren Ingrid Betancourt, mai 2011
 «Den store samtalen». Artikkel på www.forlagsliv.no, juni 2011
 Forlegger Ida Berntsen intervjuer den amerikanske historikeren og forfatteren Anne Applebaum, september 2013
Ida Berntsen intervjuer Kåre Willoch, april 2019
Ida Berntsen intervjuer Kim Friele, mai 2019

Norske forleggere
Fødsler i 1970